Bejaarde vrou erg verniel in Edenburg-aanvalFoto bloot ter illustrasie. (Foto: Unsplash) ŉ Bejaarde vrou is die afgelope naweek vir dood in haar slaapkamer agtergelaat nadat ŉ boosdoener helder oordag by haar huis op Edenburg in die Vrystaat ingebreek het en sy erg aangerand is. Was dit nie dat Elodie Kingsley (91) Sondagoggend ŉ afspraak misgeloop het en vriende na haar kom soek het nie, sou sy moontlik aan haar verskeie beserings beswyk het. Dirk Ackerman, Kingsley se buurman op die dorp, sê hy skat die aanval het tussen 08:00 en 12:00 plaasgevind. Hy het nog dieselfde oggend om 04:00 gehoor hoe Elodie buite haar huis met lede van die buurtwag praat nadat daar glo iets op haar erf gesteel is. Haar seun het haar omstreeks 07:30 gebel en met haar gesels. In daardie stadium was sy ongedeerd. “Later die oggend het ek uit my huis gekom en polisievoertuie by Elodie se huis gesien,” sê Ackerman. “Ons erwe is so ver uitmekaar dat ek haar nie eens hoor skree het nie.” Kapt. Loraine Earle, polisiewoordvoerder, sê ŉ onbekende persoon het Sondagoggend by die slagoffer se huis ingegaan en “haar sonder om iets te sê, aangerand”. “Sy het beserings aan haar gesig en kop opgedoen,” sê Earle. Kingsley is inderhaas na ŉ hospitaal in Bloemfontein geneem waar sy tans in die intensiewesorgeenheid is. Dit is onduidelik of sy by haar volle bewussyn is, maar volgens Ackerman is sy erg beseer. “Al wat ek weet, is as iemand nie na haar gaan soek het nie, sou sy dood gewees het.” Die polisie was op die toneel en het Kingsley se huis gefynkam, maar dit is in hierdie stadium onduidelik of daar iets uit haar huis gebuit is. “Die polisie ondersoek die saak, maar niemand is al in verband met die voorval in hegtenis geneem nie,” sê Earle. Vlaag misdaad Argieffoto bloot ter illustrasie. (Foto: Tania Heyns/Maroela Media) Ackerman sê die jongste aanval is nie ŉ geïsoleerde voorval nie en dat die dorp al die afgelope paar jaar onder ŉ vlaag misdaad gebuk gaan. Volgens hom is aanrandings nie algemeen nie, maar inbrake, asook roof- en diefstalvoorvalle, is uiters algemeen. Dieselfde oggend wat Kingsley aangerand is, is Ackerman ook in kennis gestel dat die alarmstelsel by sy vrou se sakeonderneming gesteel is. “Daar was boonop sewe of agt inbrake dieselfde dag van Elodie se aanval.” Volgens Ackerman is daar die afgelope twee jaar al 15 keer by sy huis ingebreek en items gesteel. “In sommige gevalle reageer die polisie nie eens meer nie en dit raak so algemeen dit is amper nutteloos om ŉ saak aanhangig te maak,” sê hy. “Ons is geheel en al uitgelewer.” Nog ŉ inwoner op die dorp se huis is glo binne 18 maande vier keer besteel. Hoewel daar ŉ buurtwag op die dorp is, meen Ackerman daar is bloot nie genoeg mense om die buurtwag te beman en ŉ wesenlike verskil te maak nie. “Diegene wat wel betrokke is, doen wat hulle kan. Hulle patrolleer in die aand in skofte, maar daar is ook net soveel wat hulle kan doen as hulle verdagtes by die pad sien afhardloop,” sê hy. “Die mense is moeg. Ons weet nie wanneer dit gaan eindig nie.” Buurtwagte van die omliggende dorpies het Maandagaand in groot getalle na Edenburg opgeruk en die dorp se buurtwaglede bygestaan.